Document ID: 32008R0307

KOMISJONI MÄÄRUS (EÜ) nr 307/2008,
2. aprill 2008,
millega kehtestatakse vastavalt Euroopa Parlamendi ja nõukogu määrusele (EÜ) nr 842/2006 teatavate mootorsõidukite teatavaid fluoritud kasvuhoonegaase sisaldavate kliimaseadmetega tegelevate töötajate koolitusprogrammide miinimumnõuded ja koolitustunnistuste vastastikuse tunnustamise tingimused
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa Parlamendi ja nõukogu 17. mai 2006. aasta määrust (EÜ) nr 842/2006 teatavate fluoritud kasvuhoonegaaside kohta, (1) eriti selle artikli 5 lõiget 1,
ning arvestades järgmist:
(1)
Direktiiviga 2006/40/EÜ, mis käsitleb mootorsõidukite kliimaseadmetest pärit heitkoguseid ja millega muudetakse nõukogu direktiivi 70/156/EMÜ, (2) on ette nähtud madala globaalse soojenemise potentsiaaliga kliimaseadmete kohustuslik kasutuselevõtmine mootorsõidukites alates aastast 2011. Lühiajalise meetmena on määrusega (EÜ) nr 842/2006 ette nähtud eeskirjade kehtestamine nende töötajate kutseoskuste kohta, kes tegelevad fluoritud kasvuhoonegaaside kokkukogumisega kõnealustest kliimaseadmetest.
(2)
Töötajatel, kes osalevad koolitustunnistuse saamiseks õppekursusel, tuleks piiratud aja jooksul lubada teha kursusel õpetatavaid ja koolitustunnistust nõudvaid toiminguid, eeldusel et nende üle teostab järelevalvet töötaja, kes omab kõnealust tunnistust.
(3)
Käesoleva määruse reguleerimisalasse kuuluvates valdkondades praegu tegutsevate töötajate koolitamise ja atesteerimise võimaldamiseks nende kutsetegevust häirimata tuleb kehtestada piisav üleminekuperiood, mille jooksul tuleks määruse (EÜ) nr 842/2006 kohaldamisel käsitada olemasolevate kutsekvalifikatsiooni kavade kohaselt koolitatud ja kutsealase kogemusega töötajaid asjakohase kvalifikatsiooniga töötajatena.
(4)
Põhjendamatu halduskoormuse vältimiseks tuleks olemasolevaid kutsekvalifikatsiooni kavasid tunnustada, eeldusel et nõutud teadmised ja oskused ning asjaomane kutsekvalifikatsiooni süsteem vastavad käesoleva määrusega ettenähtud miinimumnormidele.
(5)
Ametlikult määratud atesteerimisasutused peaksid tagama käesolevas määruses sätestatud miinimumnõuete täitmise ning aitama sellega kaasa koolitustunnistuste tõhusale ja tulemuslikule vastastikusele tunnustamisele kogu ühenduses.
(6)
Teave vastastikku tunnustatavaid tunnistusi välja andvate atesteerimissüsteemide kohta tuleks edastada komisjonile vormis, mis on ette nähtud komisjoni 2. aprilli 2008. aasta määrusega (EÜ) nr 308/2008, millega kehtestatakse vastavalt Euroopa Parlamendi ja nõukogu määrusele (EÜ) nr 842/2006 liikmesriikide koolitus- ja sertifitseerimisprogrammidest teavitamise vorm. (3) Teave olemasolevate kutsekvalifikatsiooni süsteemide ja kutsealaste kogemuste tunnustamise kohta üleminekuperioodi jooksul tuleks edastada komisjonile.
(7)
Käesoleva määrusega ettenähtud meetmed on kooskõlas Euroopa Parlamendi ja nõukogu määruse (EÜ) nr 2037/2000 (4) artikli 18 lõike 1 alusel asutatud komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Sisu
Käesoleva määrusega kehtestatakse direktiivi 2006/40/EÜ reguleerimisalasse kuuluvatest mootorsõidukite kliimaseadmetest teatavate fluoritud kasvuhoonegaaside kokkukogumisega tegelevate töötajate koolitusprogrammide miinimumnõuded ning vastavalt nendele nõuetele väljaantud koolitustunnistuste vastastikuse tunnustamise tingimused.
Artikkel 2
Töötajate koolitamine
1. Ainult töötajaid, kellel on artiklis 3 osutatud koolitustunnistus, käsitatakse artiklis 1 osutatud toimingu tegemiseks asjakohase kvalifikatsiooniga töötajatena.
2. Lõiget 1 ei kohaldata kuni 12 kuu jooksul töötajate suhtes, kes osalevad koolitustunnistuse saamiseks õppekursusel, tingimusel et nad teevad kõnealust toimingut asjakohase kvalifikatsiooniga isiku järelevalve all.
3. Liikmesriigid võivad otsustada, et hiljemalt kuni 4. juulini 2010 ei kohaldata lõiget 1 järgmiste isikute suhtes:
a)
töötajad, kellel on artiklis 1 osutatud toimingu tegemiseks olemasoleva kutsekvalifikatsiooni kava alusel väljaantud tunnistus, mis on liikmesriigi poolt sellisena määratletud, või
b)
töötajad, kes on enne 4. juulit 2008 omandanud kutsealaseid kogemusi artiklis 1 osutatud toimingu tegemisel.
Nimetatud töötajaid käsitatakse esimeses lõigus nimetatud ajavahemiku jooksul artiklis 1 osutatud toimingu tegemiseks asjakohase kvalifikatsiooniga töötajatena.
Artikkel 3
Koolitustunnistuse väljaandmine töötajale
1. Atesteerimisasutus nähakse ette siseriiklike õigusnormidega või selle määrab liikmesriigi pädev asutus või muu selleks volitatud isik.
2. Lõikes 1 osutatud atesteerimisasutus annab koolitustunnistuse välja töötajale, kes on läbinud lisas kehtestatud miinimumteadmisi ja -oskusi hõlmava koolituse.
3. Koolitustunnistus peab sisaldama vähemalt järgmisi andmeid:
a)
atesteerimisasutuse nimi, tunnistuse omaniku täielik nimi ja registreerimisnumber;
b)
koolitustunnistuse omanikul teha lubatud toiming;
c)
väljaandmise kuupäev ja väljaandja allkiri.
4. Kui olemasolev õppekursus hõlmab lisas kehtestatud miinimumteadmisi ja -oskusi, kuid sellega seotud tunnistus ei sisalda käesoleva artikli lõikes 3 sätestatud elemente, võib lõikes 1 osutatud atesteerimisasutus anda kõnealuse kutseoskuse valdajale välja koolitustunnistuse ilma kursuse uuesti läbimist nõudmata.
Artikkel 4
Teavitamine
1. Liikmesriigid teavitavad komisjoni hiljemalt 4. juulil 2008 kavatsusest kohaldada artikli 2 lõike 3 esimese lõigu punkti a või b, määratledes olemasolevad kutsekvalifikatsiooni süsteemid või kutsealastel kogemustel põhinevad tingimused, mille alusel käsitatakse töötajaid asjakohase kvalifikatsiooniga töötajatena.
2. Liikmesriigid teavitavad komisjoni hiljemalt 4. jaanuaril 2009 töötajate artikli 3 lõike 1 kohaste atesteerimisasutuste nimedest ja kontaktandmetest ning artikli 3 lõike 2 ja käesoleva määruse lisa nõuetele vastavate töötajate koolitustunnistuste nimetustest määrusega (EÜ) nr 308/2008 kehtestatud vormis.
3. Liikmesriigid teavitavad komisjoni viivitamata lõike 2 kohaselt esitatud andmete muutumisest.
Artikkel 5
Vastastikuse tunnustamise tingimused
1. Liikmesriigid tunnustavad teistes liikmesriikides artikli 3 kohaselt välja antud koolitustunnistusi.
2. Liikmesriik võib nõuda teises liikmesriigis väljaantud koolitustunnistuse omanikult tunnistuse tõlke esitamist mõnes teises ühenduse ametlikus keeles.
Artikkel 6
Jõustumine
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 2. aprill 2008

Labels: 1
20
7
8
9